Aknai Tamás

Apró tárgyak

Véninger Péter kiállítása elé

A huszadik század művészetében - éppen úgy, mint a korábbi időszakokéban - sem volt hiány a spekulatív-fikciós természetű indítványokban. Véninger Péter szokatlan pécsi kiállítása is ennek jegyében sugallja, hogy a kultúrában nem ritka a feltételeket elutasító, a határok hézagmentességét tiszteletlenül kezelő kísérlet, az új kiterjedések elfoglalására felhatalmazó határsértés. Véninger most közreadott és bájosan megtévesztő eligazításai nyomán nyilvánvaló, hogy ennek a kiállításnak a témája és frazeológiája nem távolodott el nagyon attól a Pécsett jól ismert és kedvelt közegtől például, amit Gellér Brúnó negyven éve formálódó Növekvő Városa is gyarapított. És ahogy Gellér kötetekben és kiállításokon át bizonyított univerzumából is nehéz kimenekülni, úgy köti le figyelmünket költői állításaival, teremtményeivel Véninger Péter. Láttatja azt a veszélyt, - a szemünk előtt válik bizonyítottá – ami a hagyomány kultuszán keresztül eluralkodhat a közösségeken. Azt, hogy a tradíció megértésének képessége nem öröklött adottságunk, de ha rendelkezünk ilyennel, talán cselekvő életösszefüggések kialakításához is eljutunk. Ezért a „múlt hordalékai közül” kimentett, valójában véletlenekből, szeszélyekből és költészetből sző hálót. Valamelyest illik munkáira mindaz, amit Csoóri Sándor 1965 körül a gyermekbeszéd-nyelv felmérése közben lelt meg a vers útelágazásait illetően. Megtalálta a közlés szürreális értelemasszociációkkal fellazított formáját. Mint ahogy mi is keressük a modernség utáni léttapasztalat terheléseinek hárítására alkalmas megoldásokat.

Véninger Péter szándékosan és nagy tudatossággal, felkészült intellektussal kapcsolódik ezekhez a folyamatokhoz és nem zavarják esztétikai természetű dogmák. Képi és tárgyi állításai egyidejűleg lehetnek kérdések is. Megérdemli a világ, hogy csodáljuk.(?) Szépségét és rondaságait, parányait és végtelenségét? A csodálatban ott van annak a felismerésnek a reménytelenségei, melyek tenmagunk és a világ szellemi és fizikai méretkülönbségei között nyilvánvalóan lapulnak. A bizonyosság, hogy amit csodálattal megragadunk, az nem tőlünk való. Bár magunktól is elvárunk effélét. Mármint, hogy csodás dolgokat is kéne (valamennyit, keveset) elkövetni, létrehozni. Bizonyos, hogy bebocsátást nyernének a munkák az Első Magyar Látványtár nagyszerű gyűjteményébe is. A titokzatos tárgyakat illetően nem lehet azonban véletlen, hogy a „történelem előtti” korszakok régészeti leírásai, az egzotikus tájakon tett nagy utazások történetei, különleges néprajzi gyűjtésekről, felfedezésekről szóló munkák emlékei jelennek meg. Nincs ebben különösebb hősiesség, de van naiv bizakodás, és ott van benne a nagy eszmékért kevésbé lelkesülő történelmi korok hangulata. Olyan hangulatot keltenek a tárlók és vitrinek, mint mondjuk a Magyar Villanyerőre Berendezett Lát-Műszerészeti és Tanszer Tanintézet, vagy a Leánykiházasító Egylet egykori demonstrációi, vagy ha tetszik, mint az angol Damien Hirst mai kiállításai. Hogy töprengjünk a tudományosság, sok pénz, divat, gátlástalan invenció és titokzatos mitológiai hulladékelegyekből szőtt szuper - esztétikus hálók értelmén. A művész - pozíciók elképesztő különösségén. Mert a múlt és jövő, a jelen és a soha nem volt, soha nem lesz idő titkos tartalékai, ezeknek innen-onnan mégiscsak felderengő érzetei mégiscsak régóta izgattak bennünket. Kapcsolódik hozzájuk az önmagunkra csodálkozás is, hogy észjárásunk és kezünk ok nélkül kíván létrehozni a világban nem, de a mi szemléletünkben feltétlenül egymáshoz tartozó dolgokat. A vágy, hogy utánjátsszuk a kuriózumok Kunst-, és Wunderkammereit. Amelyek természettörténete néha hamis, a geológia, néprajz, a régészet, a vallási vagy történelmi relikviák, a műalkotások rendjeihez tartozó összefüggéseket elegyítenek. Okosodjunk, kérdezzünk, örüljünk!